פרשת בלק התשע”ח

הרב ארי דוד קאהן adk1010@gmail.com

1. **במדבר פרק כה, א-ט**

(א) וַיֵּ֥שֶׁב **יִשְׂרָאֵ֖ל** בַּשִּׁטִּ֑ים וַיָּ֣חֶל **הָעָ֔ם** לִזְנ֖וֹת **אֶל־בְּנ֥וֹת מוֹאָֽב**: (ב) וַתִּקְרֶ֣אןָ **לָעָ֔ם** לְזִבְחֵ֖י אֱלֹהֵיהֶ֑ן וַיֹּ֣אכַל הָעָ֔ם וַיִּֽשְׁתַּחֲו֖וּ לֵֽאלֹהֵיהֶֽן: (ג) וַיִּצָּ֥מֶד יִשְׂרָאֵ֖ל לְבַ֣עַל פְּע֑וֹר וַיִּֽחַר־אַ֥ף ה֖' בְּיִשְׂרָאֵֽל: (ד) וַיֹּ֨אמֶר ה֜' אֶל־מֹשֶׁ֗ה קַ֚ח אֶת־כָּל־רָאשֵׁ֣י הָעָ֔ם וְהוֹקַ֥ע אוֹתָ֛ם לַה֖' נֶ֣גֶד הַשָּׁ֑מֶשׁ וְיָשֹׁ֛ב חֲר֥וֹן אַף־ה֖' מִיִּשְׂרָאֵֽל: (ה) וַיֹּ֣אמֶר מֹשֶׁ֔ה אֶל־שֹׁפְטֵ֖י יִשְׂרָאֵ֑ל הִרְגוּ֙ אִ֣ישׁ אֲנָשָׁ֔יו **הַנִּצְמָדִ֖ים לְבַ֥עַל פְּעֽוֹר**: (ו) וְהִנֵּ֡ה אִישׁ֩ מִבְּנֵ֨י יִשְׂרָאֵ֜ל בָּ֗א וַיַּקְרֵ֤ב אֶל־אֶחָיו֙ אֶת־הַמִּדְיָנִ֔ית לְעֵינֵ֣י מֹשֶׁ֔ה וּלְעֵינֵ֖י כָּל־עֲדַ֣ת בְּנֵי־יִשְׂרָאֵ֑ל **וְהֵ֣מָּה בֹכִ֔ים פֶּ֖תַח אֹ֥הֶל מוֹעֵֽד**: (ז) וַיַּ֗רְא פִּֽינְחָס֙ בֶּן־אֶלְעָזָ֔ר בֶּֽן־אַהֲרֹ֖ן הַכֹּהֵ֑ן וַיָּ֙קָם֙ מִתּ֣וֹךְ הָֽעֵדָ֔ה וַיִּקַּ֥ח רֹ֖מַח בְּיָדֽוֹ: (ח) וַ֠יָּבֹא אַחַ֨ר אִֽישׁ־יִשְׂרָאֵ֜ל **אֶל־הַקֻּבָּ֗ה** וַיִּדְקֹר֙ אֶת־שְׁנֵיהֶ֔ם אֵ֚ת אִ֣ישׁ יִשְׂרָאֵ֔ל וְאֶת־הָאִשָּׁ֖ה **אֶל־קֳבָתָ֑הּ** וַתֵּֽעָצַר֙ הַמַּגֵּפָ֔ה מֵעַ֖ל בְּנֵ֥י יִשְׂרָאֵֽל: (ט) וַיִּהְי֕וּ הַמֵּתִ֖ים בַּמַּגֵּפָ֑ה אַרְבָּעָ֥ה וְעֶשְׂרִ֖ים אָֽלֶף: פ

1. **רש"י במדבר פרשת בלק פרק כה פסוק א**

**לִזְנוֹת** **אֶל־בְּנוֹת מוֹאָב**. עַל יְדֵי עֲצַת בִּלְעָם, כִּדְאִיתָא בְחֵלֶק (סנהדרין ק"ו):

1. **רמב"ן במדבר פרק כה פסוק א**

…ובאמת שהזנות לא היתה מזמת הנשים, כי בעצת אנשיהן וגדוליהם נעשה, ומזקני מדין היה להם, שנאמר במדינים (להלן פסוק יח) כי צוררים הם לכם בנכליהם אשר נכלו לכם על דבר פעור, כי נכלו להם בזמה להדיחם אחר בעל פעור. ולכן יתכן שהיה בלעם בעצה, שהוא גדול עצתם, ודעתו להרע לישראל ועשה בזה כל יכולתו, כמו שנאמר (דברים כג ו) ולא אבה ה' אלהיך לשמוע אל בלעם, ועל כן הרגוהו בחרב. אבל על דרך הפשט, לא הזכיר הכתוב העצה בכאן, רק במה שאמר אחרי כן (להלן לא טז) הן הנה היו לבני ישראל בדבר בלעם, כאשר לא הזכיר עצת זקני מדין רק במה שאמר כי צוררים הם לכם, אחרי המעשה בעת הנקמה יזכיר מאין יצאה להם הרעה, ויאמר כי לא היה המעשה ביצר הזמה אשר הוא באנשים ובנשים מנעוריהם בטבעם רק עצה רעה להדיחם, ולפיכך ראוי לנקמה גדולה. כי פירוש "לכה איעצך אשר יעשה העם הזה לעמך באחרית הימים" הוא באמת כאשר פירשתי (לעיל כד יד): ויתכן עוד על דרך הפשט, כי בלק בתחלה היה חפץ לקללם ולהלחם בהם ולא יתן אותם לבא בגבולו כלל, וכאשר אמר לו בלעם כי לא יוכל להם, והודיעו שלא יחריבו ארצו ועמו רק באחרית הימים, אז הוציא לחם ויין בערבות מואב ופתה אותם כאוהב להם, וזהו "**בדבר בלעם**" כי בעבור דבריו עשו כן.

1. **הכתב והקבלה במדבר פרק כה פסוק א**

(א) ויחל העם ויצמד ישראל. יראה שבני ישראל עם היותם בשטים מקום הזנות עמד טעמם בם ולא פנו אל רהבים, אמנם העם הפחותים הערב רב שהיו עמהם הם חזרו לסורם והלכו אחרי הזנות, ומזה נמשכו גם אחרי אלהיהן, כי היו קוראות אותן לזבחי אלהיהן שיהנו משולחנם המגואל לא שיעבדום, ואחרי שהיו שם נמשכו גם כן להשתחות לאלהיהן, כי אלהות הרבה היה להם כדרכם, שכ"א עובד לאלוהו, ואחר כך נפלו ישראל בעבירת ע"א, וזהו ויצמד ישראל פי' נתחבר לערב רב בענין בעל פעור, כי משאר האלילים שהיו עמהם היו נזהרים, אמנם בזה טעו בחשבם שאין בזה עברה ואולי הוא מצוה לבזותה, אמנם טעו בזה מאחר שעבודתה בכך (ר"ש יפה).

1. **רש"ר הירש במדבר פרק כה פסוק א**

ויחל העם. אמרו במדרש רבה (כ, כב): "כל מקום שנאמר העם לשון גנאי הוא, וכל מקום שנאמר ישראל לשון שבח הוא". כך "ויהי העם כמתאננים" (לעיל יא, א), "וידבר העם באלהים ובמשה" (כא, ה), "ויבכו העם בלילה ההוא" (יד, א), "עד - אנה ינאצני העם" (יד, יא) ועוד:

לזנות אל וגו'. הם החלו לעזוב את הנאמנות לחובה המוסרית, שקיימו אותה עד כה, ולהתמסר לבנות מואב. "אל" זה כבר רומז שהיוזמה יצאה מבנות מואב (ראה פי' להלן כה, יח; לא, טז ולעיל כד, יד).

1. **ויקרא פרק יז, ז**

(ז) וְלֹא־יִזְבְּח֥וּ עוֹד֙ אֶת־זִבְחֵיהֶ֔ם לַשְּׂעִירִ֕ם אֲשֶׁ֛ר הֵ֥ם **זֹנִ֖ים** **אַחֲרֵיהֶ֑ם** חֻקַּ֥ת עוֹלָ֛ם תִּֽהְיֶה־זֹּ֥את לָהֶ֖ם לְדֹרֹתָֽם:

1. **תרגום אונקלוס ויקרא פרק יז פסוק ז**

(ז) ולא ידבחון עוד ית דבחיהון לשידין דאנון **טען בתריהון** קים עלם תהי דא להון לדריהון:

1. **במדבר פרק טו, לט**

(לט) וְהָיָ֣ה לָכֶם֘ לְצִיצִת֒ וּרְאִיתֶ֣ם אֹת֗וֹ וּזְכַרְתֶּם֙ אֶת־כָּל־מִצְוֹ֣ת ה֔' וַעֲשִׂיתֶ֖ם אֹתָ֑ם וְלֹֽא־תָת֜וּרוּ אַחֲרֵ֤י לְבַבְכֶם֙ וְאַחֲרֵ֣י עֵֽינֵיכֶ֔ם אֲשֶׁר־אַתֶּ֥ם **זֹנִ֖ים אַחֲרֵיהֶֽם**:

1. **תרגום אונקלוס במדבר פרק כה פסוק א**

(א) ויתיב ישראל בשטין ושרי עמא **למטעי** **בתר** בנת מואב:

1. **תרגום ירושלמי במדבר פרק כה פסוק א**

(א) וּשְׁרוֹן יִשְׂרָאֵל בְּשִׁיטִין וּשְׁרוֹן עַמָא **לִמְזַנְיָא** **עִם** בְּנַתְהוֹן דְמוֹאֲבָאֵי:

1. **תרגום המיוחס ליונתן - תורה במדבר פרק כה פסוק א**

(א) וִיתֵיב יִשְׂרָאֵל בְּאַתְרָא דַהֲוָה מִתְקְרֵי שִׁיטִין עַל שְׁטוּתָא וְקִלְקוּלָא דַהֲוָה בְּהוֹן וּשְׁרִיאוּ עַמָא לְאוֹפְסָא קְדוּשַׁתְהוֹן וּלְמִפְעַר גַרְמֵיהוֹן לְטוֹפְסָא דִפְּעוֹר וּלְמַטְעִית בָּתַר בְּנַת מוֹאֲבָאֵי דְמַפְקַן יַת טוֹפְסֵיהּ דִפְּעוֹר מִתּוֹתֵי פִּסְקִיֵיהוֹן:

1. **כתר יונתן במדבר פרק כה פסוק א**

(א) וישב ישׂראל במקום שהיה נִקרא שִׁטים על שטות וקילקול שהיו בהם והתחילו העם לחלל קדושתם ולִפעור עצמם לדפוס [לתבנית] של פעור ולִטעות אחר בנות מואב שמוציאים את הדפוסים [תבניות] של פעור מִתחת חגוריהם [חזיות]:

1. **תרגום אונקלוס במדבר פרק טו פסוק לט**

(לט) ויהון לכון לכרוספדין ותחזון יתיה ותדכרון ית כל פקודיא דיי ותעבדון יתהון ולא תטעון בתר הרהור לבכון ובתר חיזו עיניכון דאתון טען בתריהון:

1. **תרגום המיוחס ליונתן - תורה במדבר פרק טו פסוק לט**

וִיהֵי לְכוֹן לְמִצְוָתָא דְצִיצְיַת וְתֶחֱמוּן יָתֵיהּ בִּזְמַן דְאַתּוּן מִתְעַטְפִין בְּהוֹן בִּימָמָא וְתִדְכְּרוּן יַת כָּל פִּקוּדַי וְתַעַבְדוּן יַתְהוֹן וְלָא תִסְטוּן לְמִטְעֵי בָּתַר הִרְהוּר לִבְּכוֹן וּבָתַר חֵיזוּ עֵינֵיכוֹן דְאַתּוּן **טָעַן בַּתְרֵיהוֹן:**

1. **אבן עזרא במדבר פרק טו פסוק לט**

אשר אתם זנים - כי מי שילך אחרי תאותו הוא זונה מתחת עבודת אלהיו:

1. **שופטים פרק ח, לג-לד**

(לג) וַיְהִ֗י כַּֽאֲשֶׁר֙ מֵ֣ת גִּדְע֔וֹן וַיָּשׁ֙וּבוּ֙ בְּנֵ֣י יִשְׂרָאֵ֔ל **וַיִּזְנ֖וּ אַחֲרֵ֣י הַבְּעָלִ֑ים** וַיָּשִׂ֧ימוּ לָהֶ֛ם **בַּ֥עַל בְּרִ֖ית** לֵאלֹהִֽים: (לד) וְלֹ֤א זָֽכְרוּ֙ בְּנֵ֣י יִשְׂרָאֵ֔ל אֶת־ה֖' אֱלֹהֵיהֶ֑ם הַמַּצִּ֥יל אוֹתָ֛ם מִיַּ֥ד כָּל־אֹיְבֵיהֶ֖ם מִסָּבִֽיב:

1. **תלמוד בבלי מסכת ברכות דף יב עמוד ב**

פָּרָשַׁת צִיצִית, מִפְּנֵי מַה קְּבָעוּהָ בִּקְרִיאַת שְׁמַע? אָמַר רַבִּי יְהוּדָה בַּר חֲבִיבָא, מִפְּנֵי שֶׁיֵּשׁ בָּהּ חֲמִשָּׁה דְּבָרִים, מִצְוַת צִיצִית, יְצִיאַת מִצְרַיִם, עֹל מִצְוֹת, וְאֶפִּיקוֹרְסוּת, הִרְהוּר עֲבֵרָה וְהִרְהוּר עֲבוֹדַת כּוֹכָבִים. ... "אַחֲרֵי עֵינֵיכֶם" - זוֹ הִרְהוּר עֲבֵרָה, … "**אַתֶּם זֹנִים**" - זוֹ הִרְהוּר עֲבוֹדַת כּוֹכָבִים, וְכֵן הוּא אוֹמֵר, (שם ח) "**וַיִּזְנוּ אַחֲרֵי הַבְּעָלִים**" ע"כ:

1. **העמק דבר במדבר פרק כה**

(ב) ותקראנה לעם לזבחי אלהיהן. כל הבנות התראו בעת אכלם זבחי אלהיהן, אמנם לא היה אלהיהן עבודה זרה פעור כי אם כמוש, שהרי פעור לא היתה עבודתה בזביחה, וגם ידוע עבודת מואב היה כמוש, ולא פעור, אלא שזה היה סיבה שנצמדו לעבודה זרה פעור של מדין, שהיה גם כן במואב לכמה אנשים שדרו שם, וגם מלכיהם היו שרי מדין כמש"כ בראש הפרשה, והיו כמה נשים מפתות גם לפעור כדאיתא בסנהדרין דף ק"ו א', וכבר כתבנו שע"ז פעור זה סגולתה להמשיך את ישראל בכל עוז, אמנם עד שלא נכשלו בזנות היה כח התורה של משה ותלמידיו מגין בערבות מואב כמש"כ בפרשת ואתחנן ולעיל כ"ג כ"ח, אבל כיון שהסיחו דעתם מעסק תורה, והגיעו על פי תאוה לעבודת פעור בהיתר בעיניהם, כדאיתא בסנהדרין דף ק"ה דכסבורים שבמה שפערו עצמם לפניה אינו אלא בזיון, והיה נקל בעיניהם להכשל בה יותר מעבודה זרה של כמוש, שלא השתחוו אלא משום אהבה, …, מה שאין כן לע"ז פעור אף על גב שמתחלה באו ונכשלו בהיתר ומשום תאוה, אבל אחר כך הגיע בתוקף כח ע"ז זו …(ג) ויצמד ישראל לבעל פעור. שנמשך לבבם לעבודה זרה זו באמת:

1. **רש"ר הירש במדבר פרק כה פסוק ג**

ויצמד וגו'. היו "בעלים" שונים, כוחות שנחשבו אלים. היה "בעל צפן", אל חצות הלילה של המדבר (שמות יד, ב). לעומתו היה "בעל מעון" (להלן לב, יח), אל מעונות המגורים, והיה "בעל ברית" (שופטים ח, לג), אל ההתקשרות בין בני אדם. היה גם "בעל זבוב" (מלכים ב' א), כנראה אל הריקבון, והשוה "זבובי מות" (קהלת י, א), שהיו פונים אליו בעת מחלה ושואלים בו על חיים ומוות. והיה גם "בעל פעור", אלהי חוסר הבושה, שהיו פוערים בפניו בלא בושה את הצד הבהמי של האדם וכך היו עובדים אותו. משום כך אומר הושע (ט, י): "באו בעל - פעור וינזרו לבשת" - הם הקדישו עצמם לבושה. ("צמד" - ראה לעיל יט, טו). פולחן הפעור הוא הדגמה של אותו דרוויניזם החוגג את נצחונו כאשר האדם יורד לדרגת הבהמה, מתנצל את עדיו האלוהי ורואה את עצמו רק כ"בהמה" בדרגת התפתחות גבוהה:

1. **כתר יונתן במדבר פרק כה פסוק ו**

(ו) והנה איש מבני ישׂראל בא ואחז בבלוריתה של מִדיינית וקרב אותה אל אחיו למראה משה ולמראה כל העדה של בני ישׂראל ענה וכך אמר למשה מה זאת להִתקרב אליה ואם אומר אתה שאסורה היא הלא אתה לקחת את המִדיינית בת יתרו וכאשר שמע משה רתח ושכח [איבד הכּרתו] והם בוכים וקוראים שמע ועומדים פתח אהל מועד:

1. **רש"י במדבר פרשת בלק פרק כה פסוק ו**

והמה בכים. נִתְעַלְּמָה מִמֶּנּוּ הֲלָכָה, גָּעוּ כֻלָּם בִּבְכִיָּה; בָּעֵגֶל עָמַד מֹשֶׁה כְּנֶגֶד שִׁשִּׁים רִבּוֹא, שֶׁנֶּאֱמַר "וַיִּטְחַן עַד אֲשֶׁר דָּק וְגוֹ'" (שמות ל"ב), וְכַאן רָפוּ יָדָיו?! אֶלָּא כְּדֵי שֶׁיָּבֹא פִינְחָס וְיִטּול אֶת הָרָאוּי לוֹ (תנחומא):

1. **אבן עזרא במדבר פרק כה פסוק ו**

והמה בוכים - מתפללים לשם:

1. **חזקוני במדבר פרק כה פסוק ו**

והמה בכים על שאמר משה הרגו איש אנשיו והוקשה להם להרוג את קרוביהם.

1. **ר' חיים פלטיאל במדבר פרק כה פסוק ו**

והמה בוכים פתח אהל מועד. עדת ישראל היו בוכים על קרוביהם שהיו נידונים.

1. **תורת חיים מסכת סנהדרין דף קו עמוד א**

אלהיהן של אלו שונא זימה הוא בא ואשיאך עצה. משמע דעצת בלעם לא היתה להכשיל את ישראל אלא בזנות לחוד אבל מה שעבדו לפעור ואכלו זבחי מתים לא בעצת בלעם נעשה אלא הנשים מעצמן עשו כן שלא רצו להתפתות לזנות עד שעבדו לפעור ואכלו מזבחי אלהיהן …ולפי זה ניחא כשקצף משה על פקודי החיל אמר להם החייתם כל נקבה הן הנה היו לבני ישראל בדבר בלעם למסר מעל בה' על דבר פעור כלומר הן הנה הלא הנשים היו לבני ישראל למכשול בעצת בלעם כשנתן עצה על הזנות אז הוסיפו הנשים למסור נמי מעל בה' על דבר פעור שלא עבדו לפעור אלא ע"י תחבולתן של הנשים ותהי המגפה בעדת ה' דעיקר המגפה בשביל שעבדו לפעור היתה נמצא שראוי לתת נקמת ה' בנשים טפי.

1. **דף על הדף סנהדרין דף קו עמוד א**

מבואר שעיקר החטא בבנות מואב היה זנות ולא ע"ז, כי הרי כל הע"ז היתה לשם הזנות. עפ"ז מבאר הגאון רבי יוסף חיים זוננפלד זצ"ל (הו"ד בספר כרם חמד פ' בלק) את דברי הגמ' בסוטה (כב ב) אמר לה ינאי מלכא לדביתיה אל תתיראי מן הפרושין ולא ממי שאינן פרושין אלא מן הצבועים שדומין לפרושין שמעשיהן כמעשה זמרי ומבקשין שכר כפנחס. דלכאורה תמוה, היכן מצינו שזמרי ביקש שכר כלשהו? אלא, דבתרגום יהונתן (ס"פ בלק) כתוב שהיו בוכים פתח אהל מועד והיו קוראים את שמע. ונשאלת השאלה מה הקשר בין הבכי לקריאת שמע? אלא יש לבאר ע"פ מה דאיתא בגמ' כאן שעיקר החטא בבנות מואב היה זנות ולא ע"ז. ממילא כשהרגו בשבט שמעון, באו אנשי השבט לנשיא השבט זמרי בן סלוא ומחו בפניו שהם התכוונו לזנות ולא לע"ז, שהע"ז רק היתה תנאי, וטענו כלפיו מדוע אינו מונע את הריגתם. מה עשה זמרי? תפס את כזבי בת צור בשערה והכניסה לתוך המחנה במטרה לעבור עמה עבירה. מה רצה להראות בכך? אם עיקר הענין הוא הע"ז, ניתן למנוע זאת. כיצד? ע"י שנביא את בנות מואב לתוך המחנה. לכן המה בוכים וקוראים את שמע. מי קרא את שמע? זמרי בן סלוא ואנשי שבטו, שרצו להראות שהענין היה זנות ולא ע"ז, והיצר הרע רק בלבל אותם. אך פנחס חלק על זמרי. וטען כי בכך שמנעת את הע"ז, לא פטרת את בעיית הזנות, והלך והרגו. אבל זמרי, כשעשה מה שעשה, חשב שמגיע לו שכר על כך שמנע ע"ז מישראל. (מספר עלי ורדים ע"מ סוטה כב ב)

1. **במדבר פרק לא, טו-יט**

(טו) וַיֹּ֥אמֶר אֲלֵיהֶ֖ם מֹשֶׁ֑ה הַֽחִיִּיתֶ֖ם כָּל־נְקֵבָֽה: (טז) הֵ֣ן הֵ֜נָּה הָי֨וּ לִבְנֵ֤י יִשְׂרָאֵל֙ **בִּדְבַ֣ר בִּלְעָ֔ם לִמְסָר־מַ֥עַל בַּה֖' עַל־דְּבַר־פְּע֑וֹר** וַתְּהִ֥י הַמַּגֵּפָ֖ה בַּעֲדַ֥ת הֽ': (יז) וְעַתָּ֕ה הִרְג֥וּ כָל־זָכָ֖ר בַּטָּ֑ף וְכָל־אִשָּׁ֗ה יֹדַ֥עַת אִ֛ישׁ לְמִשְׁכַּ֥ב זָכָ֖ר הֲרֹֽגוּ: (יח) וְכֹל֙ הַטַּ֣ף בַּנָּשִׁ֔ים אֲשֶׁ֥ר לֹא־יָדְע֖וּ מִשְׁכַּ֣ב זָכָ֑ר הַחֲי֖וּ לָכֶֽם:

1. **במדבר רבה (וילנא) פרשת בלק פרשה כ:כג**

(במדבר כה, ב): וַתִּקְרֶאןָ לָעָם לְזִבְחֵי אֱלֹהֵיהֶן, שֶׁהָלְכוּ בַּעֲצָתוֹ, שֶׁנֶּאֱמַר (במדבר לא, טז): הֵן הֵנָּה הָיוּ לִבְנֵי יִשְׂרָאֵל בִּדְבַר בִּלְעָם לִמְסָר מַעַל בַּה'. עָשׂוּ לָהֶם קְלָעִים וְהוֹשִׁיבוּ בָּהֶם **זוֹנוֹת** וּבִידֵיהֶן כָּל כְּלֵי חֶמְדָה, וְהָיְתָה זְקֵנָה יוֹשֶׁבֶת מִבַּחוּץ וּמְשַׁמֶּרֶת לַיַּלְדָה שֶׁהָיְתָה לִפְנִים מִן הַחֲנוּת, כְּשֶׁיִּשְׂרָאֵל עוֹבְרִין לִטֹּל חֵפֶץ בַּשּׁוּק זְקֵנָה אוֹמֶרֶת לוֹ בָּחוּר אִי אַתָּה רוֹצֶה כְּלִי פִּשְׁתָּן שֶׁבָּא מִבֵּית שְׁאָן, וְהָיְתָה מַרְאָה לוֹ וְאוֹמֶרֶת לוֹ הִכָּנֵס לִפְנִים וְתִרְאֶה חֲפָצִים נָאִים, הַזְּקֵנָה אוֹמֶרֶת לוֹ בְּיוֹתֵר, וְיַלְדָה בְּפָחוֹת, מִכָּאן וָאֵילָךְ אוֹמֶרֶת לוֹ יַלְדָה הֲרֵי אַתָּה כְּבֶן בַּיִת שֵׁב בְּרֹר לְעַצְמְךָ, וְצַרְצוּר יַיִן מֻנָּח אֶצְלָהּ וַעֲדַיִן לֹא נֶאֱסַר יַיִן שֶׁל גּוֹיִם, נַעֲרָה יוֹצְאָה מְקֻשֶּׁטֶת וּמְבֻסֶּמֶת וּמְפַתָּה אוֹתוֹ וְאוֹמֶרֶת לוֹ לָמָּה אָנוּ אוֹהֲבִין אֶתְכֶם וְאַתֶּם שׂוֹנְאִין אוֹתָנוּ, טֹל לְךָ כְּלִי זֶה חִנָּם, הֲלוֹא (בראשית מב, יא): **כֻּלָּנוּ בְּנֵי אִישׁ אֶחָד**, בְּנֵי תֶּרַח אֲבִי אַבְרָהָם, אֵין אַתֶּם רוֹצִים לֶאֱכֹל מִזִּבְחוֹתֵינוּ וּמִבִּשׁוּלֵינוּ, הֲרֵי לָנוּ עֲגָלִים וְתַרְנְגוֹלִים שַׁחֲטוּ כְּמִצְוַתְכֶם וְאִכְלוּ, מִיָּד מַשְׁקַתּוּ הַיַּיִן וּבוֹעֵר בּוֹ הַשָֹּׂטָן, הָיָה נִשְׂטֶה אַחֲרֶיהָ, שֶׁנֶּאֱמַר (הושע ד, יא): **זְנוּת וְיַיִן וְתִירוֹשׁ יִקַּח לֵב**, וְיֵשׁ אוֹמְרִים **בִּלְעָם צִוָּה אוֹתָם שֶׁלֹא לְהַשְׁקוֹתָם, שֶׁלֹא יִדּוֹנוּ כִּשְׁתוּיֵי יַיִן אֶלָּא כִּמְזִידִין**. כֵּיוָן שֶׁהָיָה תּוֹבְעָהּ אוֹמֶרֶת לוֹ אֵינִי נִשְׁמַעַת לָךְ **עַד שֶׁתִּשְׁחַט זֶה לִפְעוֹר וְתִשְׁתַּחֲוֶה לוֹ**, וְהוּא אוֹמֵר לַעֲבוֹדַת כּוֹכָבִים אֵינִי מִשְׁתַּחֲוֶה, וְאוֹמֶרֶת לוֹ אֵין אַתָּה אֶלָּא **כִּמְגַלֶּה עַצְמְךָ**, וְהוּא נִשְׂטֶה אַחֲרֶיהָ וְעוֹשֶׂה כֵן. זוֹ שֶׁאָמְרוּ חֲכָמִים הַפּוֹעֵר עַצְמוֹ לְבַעַל פְּעוֹר זוֹ הִיא עֲבוֹדָתוֹ, שֶׁנֶּאֱמַר (במדבר כה, ב): וַיִּשְׁתַּחֲווּ לֵאלֹהֵיהֶן, וַיִּצָּמֶד יִשְׂרָאֵל לְבַעַל פְּעוֹר (במדבר כה, ג), בַּתְּחִלָּה הָיוּ נִכְנָסִין בְּצִנְעָה, וּלְבַסּוֹף נִכְנָסִין צְמִידִים צְמִידִים, זוּגוֹת, כְּעִנְיָן שֶׁל צֶמֶד בָּקָר. … רַבִּי לֵוִי אָמַר זוֹ גְזֵרָה קָשָׁה מִן הָעֵגֶל, דְּאִלּוּ בָּעֵגֶל כְּתִיב (שמות לב, ב): פָּרְקוּ נִזְמֵי הַזָּהָב, וּבְכָאן, וַיִּצָּמֶד, כִּצְמִידִים. בָּעֵגֶל נָפְלוּ שְׁלשֶׁת אֲלָפִים, וְכָאן עֶשְׂרִים וְאַרְבָּעָה אֶלֶף. (במדבר כה, ד):

1. **במדבר פרק כה, טז-יח**

(טז) וַיְדַבֵּ֥ר ה֖' אֶל־מֹשֶׁ֥ה לֵּאמֹֽר: (יז) צָר֖וֹר אֶת־הַמִּדְיָנִ֑ים וְהִכִּיתֶ֖ם אוֹתָֽם: (יח) כִּ֣י צֹרְרִ֥ים הֵם֙ לָכֶ֔ם בְּנִכְלֵיהֶ֛ם אֲשֶׁר נִכְּל֥וּ לָכֶ֖ם **עַל־דְּבַר־פְּע֑וֹר** וְעַל־דְּבַ֞ר כָּזְבִּ֨י בַת־נְשִׂ֤יא מִדְיָן֙ אֲחֹתָ֔ם הַמֻּכָּ֥ה בְיוֹם־הַמַּגֵּפָ֖ה **עַל־דְּבַר־פְּעֽוֹר**:

1. **דברים פרק ד, ג-ד**

(ג) עֵֽינֵיכֶם֙ הָֽרֹא֔וֹת אֵ֛ת אֲשֶׁר־עָשָׂ֥ה ה֖' בְּבַ֣עַל פְּע֑וֹר כִּ֣י כָל־הָאִ֗ישׁ אֲשֶׁ֤ר הָלַךְ֙ אַחֲרֵ֣י בַֽעַל־פְּע֔וֹר הִשְׁמִיד֛וֹ ה֥' אֱלֹהֶ֖יךָ מִקִּרְבֶּֽךָ: (ד) וְאַתֶּם֙ הַדְּבֵקִ֔ים בַּה֖' אֱלֹהֵיכֶ֑ם חַיִּ֥ים כֻּלְּכֶ֖ם הַיּֽוֹם:

1. **יהושע פרק כב, טז-כ**

(טז) כֹּ֣ה אָמְר֞וּ כֹּ֣ל׀ עֲדַ֣ת ה֗' מָֽה־הַמַּ֤עַל הַזֶּה֙ אֲשֶׁ֤ר מְעַלְתֶּם֙ בֵּאלֹהֵ֣י יִשְׂרָאֵ֔ל לָשׁ֣וּב הַיּ֔וֹם מֵאַחֲרֵ֖י ה֑' בִּבְנֽוֹתְכֶ֤ם לָכֶם֙ מִזְבֵּ֔חַ לִמְרָדְכֶ֥ם הַיּ֖וֹם בַּהֽ': (יז) הַמְעַט־לָ֙נוּ֙ **אֶת־עֲוֹ֣ן פְּע֔וֹר** אֲשֶׁ֤ר **לֹֽא־הִטַּהַ֙רְנוּ֙ מִמֶּ֔נּוּ עַ֖ד הַיּ֣וֹם הַזֶּ֑ה** וַיְהִ֥י הַנֶּ֖גֶף בַּעֲדַ֥ת הֽ': (יח) וְאַתֶּם֙ תָּשֻׁ֣בוּ הַיּ֔וֹם מֵאַחֲרֵ֖י ה֑' וְהָיָ֗ה אַתֶּ֞ם תִּמְרְד֤וּ הַיּוֹם֙ בַּֽה֔' וּמָחָ֕ר אֶֽל־כָּל־עֲדַ֥ת יִשְׂרָאֵ֖ל יִקְצֹֽף: (יט) וְאַ֨ךְ אִם־טְמֵאָ֜ה אֶ֣רֶץ אֲחֻזַּתְכֶ֗ם עִבְר֨וּ לָכֶ֜ם אֶל־אֶ֨רֶץ אֲחֻזַּ֤ת ה֙' אֲשֶׁ֤ר שָֽׁכַן־שָׁם֙ מִשְׁכַּ֣ן ה֔' וְהֵאָחֲז֖וּ בְּתוֹכֵ֑נוּ וּבַֽה֣' אַל־תִּמְרֹ֗דוּ וְאֹתָ֙נוּ֙ אַל־תִּמְרֹ֔דוּ בִּבְנֹֽתְכֶ֤ם לָכֶם֙ מִזְבֵּ֔חַ מִֽבַּלְעֲדֵ֔י מִזְבַּ֖ח ה֥' אֱלֹהֵֽינוּ: (כ) הֲל֣וֹא׀ עָכָ֣ן בֶּן־זֶ֗רַח מָ֤עַל מַ֙עַל֙ בַּחֵ֔רֶם וְעַֽל־כָּל־עֲדַ֥ת יִשְׂרָאֵ֖ל הָ֣יָה קָ֑צֶף וְהוּא֙ אִ֣ישׁ אֶחָ֔ד לֹ֥א גָוַ֖ע בַּעֲוֹנֽוֹ:

**רמב"ן במדבר פרק כה פסוק ה**

והנה התחילו משה והשופטים לבכות, ויעמד פנחס ויפלל ותעצר המגפה.

**רש"י במדבר פרשת בלק פרק כה פסוק ג**

פעור. עַל שֵׁם שֶׁפּוֹעֲרִין לְפָנָיו פִּי הַטַּבַּעַת וּמוֹצִיאִין רְעִי, וְזוֹ הִיא עֲבוֹדָתוֹ:

**ר' חיים פלטיאל במדבר פרק כה פסוק א**

(את) [אל] בנות מואב. זרוק חוטרא לאוירא ועל עיקרו קאים, הבכירה פתחה בזנות והעיזה פניה לקרא בנה מואב על שם שהוא מאביה ומשלימות בנותיה אחריה.

**דעת זקנים מבעלי התוספות במדבר פרק כה פסוק א**

ויחל העם לזנות. נעשו חולין ע"י הזנות בעצת בלעם ולכך הוא נדון בשכבת זרע רותחת כדאיתא במס' גיטין פרק הניזקין מדה כנגד מדה:

**תרגום המיוחס ליונתן - תורה במדבר פרק כה פסוק ו**

(ו) וְהָא גְבַר מִבְּנֵי יִשְׂרָאֵל אָתָא וְאָחַד בְּבֵלוּרִיתָא דְמִדְיָנֵיתָא וְקָרֵיב יָתָהּ לְוַת אָחוֹהִי לְמֶחֱמֵי משֶׁה וּלְמֶחֱמֵי כָּל כְּנִשְׁתָּא דִבְנֵי יִשְׂרָאֵל עָנֵי וְכֵן אָמַר לְמשֶׁה מַה דָא לְמִקְרַב לְגַבָּהּ וְאִין אָמַר אַנְתְּ דַאֲסִירָא הִיא הֲלָא אַנְתָּ נְסֵיבַת יַת מִדְיָינֵיתָא בְּרַת יִתְרוֹ וְכַדִי שָׁמַע משֶׁה רָתַח וְאִשְׁתְּלֵי וְאִינוּן בַּכְיַין וְקַרְיַין שְׁמַע וְקַיְמִין בִּתְרַע מַשְׁכַּן זִמְנָא:

**הדר זקנים במדבר פרק כה פסוק א**

קבה. לשון זנות בפרהסיא. ושם בא פינחס הכהן לקנא לאלהיו. קבה בלשון ער"בי יריעה והוא על דרך חונים באהלים של יריעות:

**העמק דבר במדבר פרק טו פסוק לט**

ולא תתורו אחרי לבבכם ואחרי עיניכם. לימדנו בזה מעשה המצות שלא נחשבו למצוה אלא אם עושה ומאמין על כל פנים שהוא מצוה ועושה, לאפוקי אם לבבו פונה אחרי מינות שאינו מאמין במצוה כלל, אין בעשייתו נחשב למעשה וזהו אחרי לבבכם, ופירשו בגמרא ברכות פרק א' [י"ב ב'] זו מינות. וכתיב עוד ואחרי עיניכם היינו עין הדעת, דיש עושה מצוה ומכוין שלא לצאת בה על פי איזה טעם שנראה לו בדעת שטוב יותר שלא לצאת ידי מצוה, בזה האופן אינו נחשב למצוה, (וכמש"כ התוס' בכמה מקומות דאפילו למאן דאמר מצות אין צריכות כונה מכל מקום אם מכוין שלא לצאת ודאי אינו יוצא ידי חובה, והכי עיקר כמש"כ בחיבורי העמק שאלה סימן קנ"ד בעזרו ית'), ועל זה כתיב ואחרי עיניכם, דעין הדעת מורה שלא לצאת, אז אינו מצוה:

(ה) הנצמדים לבעל פעור. לא על הזנות של גויה ולא על ע"ז כמוש שאכלו והשתחוו בשביל אהבה אפשר לענוש בידי אדם, אבל הנצמדים לבעל פעור שהמה היו באמת עובדי ע"ז, וכ"כ בפרשת פינחס ובפרשת מטות:

**ספורנו במדבר פרק כה פסוק א**

ויחל העם לזנות. תחלת ענינם לא היה לעבוד ע"ז כלל אבל היה לזנות בלבד. אמנם קרה להם כמו שהעידה התורה כשאסרה להתחתן באומות כאמרו וקרא לך ואכלת מזבחו ולקחת מבנותיו וכו' וזנו בנותיו וכו' והזנו את בניך אחרי אלהיהן (שמות לד, טו - טז):

ויאכל העם וישתחוו לאלהיהן. שכך דרכו של יצר הרע לצאת מרעה אל רעה כמו שהעידו רבותינו ז"ל (בשבת דף קה):

**בכור שור במדבר פרק טו פסוק לט**

אתם זונים אחריהם, - נמשכים ומיוזנים, וימנעו אתכם אלו הסימנים, ויזכירו לכם

**ירמיהו פרק ה פסוק ח**

סוּסִ֥ים מְיֻזָּנִ֖ים מַשְׁכִּ֣ים הָי֑וּ אִ֛ישׁ אֶל־אֵ֥שֶׁת רֵעֵ֖הוּ יִצְהָֽלוּ:

**כתר יונתן במדבר פרק טו פסוק לט**

והיה לכם למִצוה של ציצית ותִראו אותו בזמן שאתם מתעטפים בהם ביום ותִזכרו את כל מִצוותי ותעשׂו אותם ולא תִסטו לִטעות אחרי הִרהור לִבכם ואחרי מראה עיניכם שאתם טועים אחריהן:

**רמב"ן במדבר פרק טו פסוק לט**

(לט) ואמר ולא תתורו אחרי לבבכם - להזהיר ממנה שלא יטעו בה. וזה הוא שדרשו רבותינו (ספרי שלח קטו) אחרי לבבכם, זו המינות, אשר אתם זונים, זו ע"ז, שלא יהרהרו מן התכלת במינות או בע"ז, אבל יהיה לכם הכל לציצית וראיתם אותו וזכרתם. ואמרו ואחרי עיניכם זו זנות, כענין שכתוב ואנכי היודע ועד נאם ה' (ירמיה כט כג), והמשכיל יבין:

**ירמיהו פרק כט פסוק כג**

יַ֡עַן אֲשֶׁר֩ עָשׂ֨וּ נְבָלָ֜ה בְּיִשְׂרָאֵ֗ל וַיְנַֽאֲפוּ֙ אֶת־נְשֵׁ֣י רֵֽעֵיהֶ֔ם וַיְדַבְּר֨וּ דָבָ֤ר בִּשְׁמִי֙ שֶׁ֔קֶר אֲשֶׁ֖ר ל֣וֹא צִוִּיתִ֑ם וְאָנֹכִ֛י הַיּוֹדֵ֥עַ וָעֵ֖ד נְאֻם־הֽ': ס

**משך חכמה במדבר פרק כה פסוק ג**

(ג) ויצמד ישראל לבעל פעור. כתב "ישראל" ולא "העם", משום שגם הנשים נצמדו, ראב"ע. ויתכן משום דעובד מאהבת אדם פטור ממיתה כדסבר רבא. לכן אמר "ויצמד ישראל" - שמצד השכל נתעו אחרי העבודה זרה, לא מצד התאוה בלבד, וכמו שאמרו בגמרא בתר דאביקו ביה.

**תלמוד בבלי מסכת סוכה דף נב עמוד א**

תָּנוּ רַבָּנָן, "וְאֶת הַצְּפוֹנִי אַרְחִיק מֵעֲלֵיכֶם", זֶה יֵצֶר הָרַע - שֶׁצָּפוּן וְעוֹמֵד בְּלִבּוֹ שֶׁל אָדָם. (שם) "וְהִדַּחְתִּיו אֶל אֶרֶץ צִיָּה וּשְׁמָמָה", לְמָקוֹם שֶׁאֵין בְּנֵי אָדָם מְצוּיִין לְהִתְגָּרוֹת בָּהֶן. ["אֶת] פָּנָיו אֶל הַיָּם הַקַּדְמֹנִי" - שֶׁנָּתַן אֶת עֵינָיו בְּמִקְדָּשׁ רִאשׁוֹן וְהֶחֱרִיבוֹ, וְהָרַג תַּלְמִידֵי חֲכָמִים שֶׁבּוֹ. "וְסֹפוֹ אֶל הַיָּם הָאַחֲרוֹן" - שֶׁנָּתַן עֵינָיו בְּמִקְדָּשׁ שֵׁנִי וְהֶחֱרִיבוֹ, וְהָרַג תַּלְמִידֵי חֲכָמִים שֶׁבּוֹ. "וְעָלָה בָאשׁוֹ וְתַעַל צַחֲנָתוֹ" - שֶׁמַּנִיחַ עוֹבְדֵי כּוֹכָבִים וּמִתְגָּרֶה בָהֶן בְּיִשְׂרָאֵל. "כִּי הִגְדִּיל לַעֲשׂוֹת" - אָמַר אַבַּיֵי, וּבְתַלְמִידֵי חֲכָמִים יוֹתֵר מִכֻּלָּן, כִּי הָא מַעֲשֶׂה דְּאַבַּיֵי, שַׁמְעֵיהּ לְהַהוּא גַּבְרָא דְּקָאָמַר לְהַהִיא אִיתְּתָא, לְמָחָר נִיקְדוֹם נשכים בבוקר וְנֵיזוֹל בְּדוּכְתָּא ונצא ביחד לדרך פְלָן, אָמַר, אֵיזִיל אלך אני אחריהם אַפְרְשִׁינְהוּ מֵאִיסוּרָא. אָזַל בַּתְרַיְיהוּ תְּלָתָא פַּרְסֵי בְאַגְמָא, הלך אביי אחריהם שלש פרסאות בשדות כִּי הֲווּ פָּרְשֵׁי מֵהֲדָדֵי, כאשר נפרדו והלכו כל אחד ואחת לדרך שונה שַׁמְעִינְהוּ דְּקָאָמְרֵי, אוֹרְחִין רְחִיקָא, דרך רחוקה מפרידה מעתה בינינו,וְצַוְותִין בְּסִימָא, ואילו היינו יכולים להמשיך וללכת בצוותא היה נעים לנו. (לא יכילנא, אזלו כל חד לדוכתיה). אָמַר אַבַּיֵי, אִי מַאן דְּסָאנֵי לִי הֲוָה, אם השונא שלי [יצר הרע, דהיינו, אני עצמי] הייתי שם לָא הֲוָה מָצֵי לְאוּקוּמֵיהּ אַנַפְשֵׁיהּ. לא הייתי מסוגל להעמיד עצמי ולהמנע מלחטוא באשה הזאת.אָזַל הלך תָּלָה נַפְשֵׁיהּ בְּעִיבְרָא דְּדָשָׁא על בריח הדלת, וַהֲוָה קָא מִצְטַעֵר. תַּנָּא לֵיהּ הַהוּא סָבָא, כָּל הַגָּדוֹל מֵחֲבֵרוֹ - יִצְרוֹ גָּדוֹל מִמֶּנּוּ:

**תלמוד בבלי מסכת סנהדרין דף קו עמוד א**

"הִנְנִי הוֹלֵךְ לְעַמִּי לְכָה אִיעָצְךָ אֲשֶׁר יַעֲשֶׂה הָעָם הַזֶּה לְעַמְּךָ" (במדבר כד), ,עַמְּךָ לָעָם הַזֶּה' מִיבָּעִי לֵיהּ? אָמַר רַבִּי אַבָּא בַּר כָּהֲנָא, כְּאָדָם שֶׁמְּקַלֵּל אֶת עַצְמוֹ וְתוֹלֶה קִלְלָתוֹ בַּאֲחֵרִים. אָמַר לוֹ, אֱלֹהֵיהֶם שֶׁל אֵלּוּ, שׂוֹנֵא זִמָּה הוּא, וְהֵם, מִתְאַוִּים לִכְלֵי פִּשְׁתָּן, בּוֹא וַאֲשִׂיאֲךָ עֵצָה, עֲשֵׂה לָהֶן קְלָעִים, וְהוֹשֵׁב בָּהֶן זוֹנוֹת , זְקֵנָה מִבַּחוּץ וְיַלְדָּה מִבִּפְנִים, וְיִמְכְּרוּ לָהֶם כְּלֵי פִּשְׁתָּן. עָשָׂה לָהֶן קְלָעִים מֵהַר - שֶׁלֶג עַד בֵּית - הַיְשִׁימוֹן, וְהוֹשִׁיב בָּהֶן זוֹנוֹת, זְקֵנָה מִבַּחוּץ וְיַלְדָּה מִבִּפְנִים, וּבְשָׁעָה שֶׁיִּשְׂרָאֵל אוֹכְלִים וְשׁוֹתִים וּשְׂמֵחִים וְיוֹצְאִים לְטַיֵּל בַּשּׁוּק, אוֹמֶרֶת לוֹ הַזְּקֵנָה, אִי - אַתָּה מְבַקֵּשׁ כְּלֵי פִּשְׁתָּן? זְקֵנָה אוֹמֶרֶת לוֹ בְּשָׁוֶה, וְיַלְדָּה אוֹמֶרֶת בְּפָחוֹת, שְׁתַּיִם וְשָׁלֹשׁ פְּעָמִים, וְאַחַר כָּךְ אוֹמֶרֶת לוֹ, הֲרֵי אַתָּה כְּבֶן - בַּיִת, שֵׁב, בְּרֹר לְעַצְמְךָ. וְצַרְצוּרֵי שֶׁל יַיִן עַמּוֹנִי מֻנָּח אֶצְלָהּ, וַעֲדַיִן לֹא נֶאֱסַר יַיִן שֶׁל עוֹבְדֵי כּוֹכָבִים, אָמְרָה לוֹ, רְצוֹנְךָ שֶׁתִּשְׁתֶּה כּוֹס שֶׁל יַיִן? כֵּיוָן שֶׁשָּׁתָה, בָּעַר בּוֹ. אָמַר לָהּ, הַשְׁמִיעִי לִי. הוֹצִיאָה יִרְאָתָהּ מִתּוֹךְ חֵיקָהּ, אָמְרָה לוֹ, עֲבֹד לָזֶה. אָמַר לָהּ, הֲלֹא יְהוּדִי אֲנִי! אָמְרָה לוֹ, וּמָה אִכְפַּת לְךָ? כְּלוּם מְבַקְּשִׁים מִמְּךָ אֶלָּא פִּעוּר, וְהוּא אֵינוֹ יוֹדֵעַ שֶׁעֲבוֹדָתָהּ בְּכָךְ, וְלֹא עוֹד, אֶלָּא שֶׁאֵינִי מַנִּיחָתְךָ, עַד שֶׁתִּכְפֹּר בְּתוֹרַת מֹשֶׁה רַבְּךָ, שֶׁנֶּאֱמַר, (הושע ט) "הֵמָּה בָּאוּ בַעַל פְּעוֹר וַיִּנָּזְרוּ לַבֹּשֶׁת וַיִּהְיוּ שִׁקּוּצִים כְּאָהֳבָם":